**Az előterjesztést megtárgyalta:**

**- Gazdasági és Városstratégiai Bizottság**

**- Jogi és Társadalmi Kapcsolatok Bizottsága**

**A rendelet-tervezetet törvényességi**

**szempontból megvizsgáltam:**

*/: Dr. Károlyi Ákos :/*

*jegyző*

**E L Ő T E R J E S Z T É S**

# Szombathely Megyei Jogú Város Közgyűlésének 2016. december 15-i ülésére

**Javaslat a helyi adókról szóló 38/2011.(XII.19.) önkormányzati rendelet módosítására**

Szombathely Megyei Jogú Város Önkormányzata a helyi adókról szóló 1990. évi C. törvény (a továbbiakban: Htv.) felhatalmazása alapján helyi iparűzési adómentességet biztosít a 2,5 millió forint vállalkozási szintű adóalap alatti vállalkozások; továbbá a 20 millió forint vállalkozási szintű adóalap alatti, a Htv. 52. § 23. pontja alapján háziorvos, házi gyermekorvos, fogorvos, védőnő vállalkozók részére.

A Htv. jelenleg hatályos 39/C. § (5) bekezdése szerint az önkormányzatok által rendeletben szabályozott fenti mentesség, kedvezmény csekély összegű (de minimis) támogatásnak minősül. A csekély összegű támogatás kedvezményezettjének nyilatkoznia kell a támogatás odaítélésnek évében és az azt követő két pénzügyi évben a részére nyújtott csekély összegű támogatások támogatástartalmáról. Erre tekintettel a jelenleg hatályos helyi adókról szóló 38/2011.(XII.19.) önkormányzati rendeletmellékletét képezi az Európai Bizottság által elfogadott tartalmú de minimis nyilatkozat és a támogatást nyújtó (önkormányzat) igazolása.

Az Országgyűlés által 2016. november 22. napján elfogadott, az egyes adótörvények és más kapcsolódó törvények módosításáról szóló 2016. évi CXXV. törvény 118. § 1. pontja 2017. január 1. napjától hatályon kívül helyezi a Htv. 39/C. § (5) bekezdését. Az indokolás értelmében ezen adóelőnyök érvényesítése aránytalanul magas adminisztrációs teherrel jár együtt, ezért adminisztrációs egyszerűsítésként, figyelemmel a releváns uniós jog céljára és hatékony érvényesülésére hatályon kívül helyezi azt a rendelkezést, amely előírja, hogy az adóelőnyök de minimis támogatásnak minősülnek.

A Htv. további módosítása értelmében a hatályon kívül helyezett 39/C. § (5) bekezdés rendelkezését már a 2016. évben kezdődő adóév helyi iparűzési adójának megállapítása során sem kell alkalmazni, jelentősen csökkentve ezzel az érintett adóalanyok adminisztrációját.

Tekintettel arra, hogy az Országgyűlés döntése alapján az önkormányzatok által nyújtott adóelőnyök nem minősülnek de minimis támogatásnak, indokolt a helyi adókról szóló 38/2011.(XII.19.) önkormányzati rendelet módosítása, melynek értelmében szintén hatályon kívül kell helyezni a rendelet de minimis támogatásra vonatkozó rendelkezéseit.

Fentiek alapján a rendelet-tervezet hatályon kívül helyezi az Értelmező rendelkezések „állami támogatás”, illetve az „egy és ugyanazon vállalkozás” fogalmát, az adómentességet érintő csekély összegű támogatás szabályait, továbbá az 1. mellékletet képező adóalanyi Nyilatkozatot, és a 2. mellékletet képező önkormányzati Igazolást.

A jogalkotásról szóló 2010. évi CXXX. törvény 17. § (1) bekezdése értelmében a jogszabály előkészítője - a jogszabály feltételezett hatásaihoz igazodó részletességű - előzetes **hatásvizsgálat** elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. A (2) bekezdés értelmében a hatásvizsgálat során vizsgálni kell

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet társadalmi, gazdasági, költségvetési hatása:

Az adóigazgatás egyszerűsítését támogató kormányzati elképzeléseknek megfelelően az önkormányzatok által a helyi iparűzési adóban nyújtott adómentességek, adókedvezmények érvényesítése 2017. évtől nem jár aránytalanul magas adminisztrációs teherrel az adózók és az önkormányzati adóhatóságok részére.

A rendelet módosítás költségvetési hatása, hogy a közel 3700 mentességre jogosult adóalany részére tértivevénnyel kiküldendő Igazolás postai költsége (számításaink szerint ~1.258.000,-Ft) megtakarításra kerül.

A rendelet-tervezet környezeti és egészségi következményei:

A szabályozás környezeti és egészségi következményei nem határozhatóak meg.

A rendelet-tervezet adminisztratív terheket befolyásoló hatása:

A Htv. módosítása alapján 2017. évtől az önkormányzat által nyújtott helyi iparűzési adómentesség nem minősül de minimis támogatásnak. Erre tekintettel az adómentességben részesülő vállalkozásoknak már a 2016. adóév helyi iparűzési adójának megállapítása során sem kell kitölteni a rendelet 1. mellékletét képező nyilatkozatot, így ezen adózói kör (közel 3700 vállalkozás) adminisztratív kötelezettségei jelentősen mérséklődnek. A módosítás értelmében a rendelet 2. mellékletét képező Igazolás kiállítása alól mentesül az Önkormányzat.

A jogszabály megalkotásának szükségessége, a jogalkotás elmaradásának várható következményei:

Szombathely Megyei Jogú Város Önkormányzata továbbra is a Htv. előírásai szerinti maximálisan adható adómentességet kívánja biztosítani a kis- és közepes vállalkozások, valamint a háziorvos, házi gyermekorvos, fogorvos, védőnő vállalkozók részére, ezért kiemelkedően fontos, hogy ezen adóalanyi kör adminisztrációs terhei ne növekedjenek. Az egyes adótörvények és más kapcsolódó törvények módosításáról szóló 2016. évi CXXV. törvény 118. § 1. pontja 2017. január 1. napjától hatályon kívül helyezi a Htv. 39/C. § (5) bekezdését, melynek értelmében 2017. évtől az önkormányzatok által nyújtható adóelőnyök nem minősülnek de minimis támogatásnak. A Htv. ezirányú módosítása indokolja a helyi adókról szóló önkormányzati rendelet módosítását.

A jogszabály alkalmazásához szükséges személyi, szervezeti, tárgyi és pénzügyi feltételek

A jogszabály alkalmazásához a személyi, szervezeti feltételek az adóhatóság munkatársai által biztosítottak.

Kérjük a Tisztelt Közgyűlést, hogy a rendeletmódosítás tervezetét megtárgyalni és a rendeletet megalkotni szíveskedjék.

**Szombathely, 2016. december „ ”**

**/: Dr. Puskás Tivadar :/**